
ОБЩИНА СИМИТЛИ,ОБЛАСТ БЛАГОЕВГРАД
ПК 2730, гр. Симитли, ул. “Хр. Ботев” № 27, тел. 0748/72138,72157, e-mail: oba@simitli.bg
Съгласно чл. 26, ал. 4 от Закона за нормативните актове, в срок от 30 календарни дни, считано от датата на публикуване, Община Симитли предоставя възможност на всички заинтересовани лица да направят своите предложения и становища относно проекта за изменение и допълнение на Наредба № 1 за осигуряване и спазване на обществения ред, безопасността на движението и чистотата на Община Симитли на e-mail: obа@simitli.bg или в деловодството на Община Симитли, ул. „Христо Ботев“ № 27. 
Вносител на проекта: Апостол Апостолов – Кмет на Община Симитли

ДОКЛАД С МОТИВИ:

1. Причини, налагащи изменението на Наредба № 1 за осигуряване и спазване на обществения ред, безопасността на движението и чистотата на Община Симитли:  

През последните години използването на индивидуални електрически превозни средства, в частност електрическите тротинетки, значително нарасна. На територията на Община Симитли се наблюдава значително увеличение използването на електрически тротинетки, особено по тротоари, паркове, градски градинки и около детските площадки, което е предпоставка за сериозни инциденти, на каквито вече сме ставали свидетели. Този нов тип индивидуален транспорт безспорно предлага бързина и удобство, особено за кратки разстояния, но в същото време предизвиква сериозни предизвикателства по отношение на безопасността на пешеходците и другите участници в движението, особено когато те се управляват от неправоспособни водачи. В последно време ставаме свидетели на постоянни инциденти, свързани с неправомерното използване на електрически тротинетки - движение по тротоари с несъобразена или изключително висока скорост, навлизане в пешеходни зони, както и управление от непълнолетни лица без защитна екипировка и не спазващи изискванията съгласно Закона за движение по пътищата, в който нормативен акт са уредени условията, при които се използват индивидуални електрически превозни средства. В действащата Наредба липсва регламент относно условията и реда за движение с такива превозни средства. В настоящия момент липсата на изрични правила създава рискове за безопасността на пешеходци и други участници в движението. Регулацията на движението на тротинетки е в синхрон със законодателните тенденции в страната и отговаря на нуждите на общинската администрация за създаване на ред и сигурност в публичното пространство.

Също така с § 104, (1) от Допълнителните разпоредби на Закон за изменение и допълнение на Закона за движение по пътищата, обнародван в ДВ, бр. 64 от 2025 г. в сила от 07.09.2025 г., във връзка с  чл. 80 а, (4), т. 3 от Закона за движение по пътищата, обнародван в ДВ бр. 64/2025 г., в сила от 07.09.2025 г., на общинските съвети е вменено в срок от 4 месеца, считано от 07.09.2025 г., да определят условията и реда за регистрация на индивидуални електрически превозни средства.

2. Цели, които се поставят с изменението на Наредба № 1 за осигуряване и спазване на обществения ред, безопасността на движението и чистотата на Община Симитли: 

Целта на настоящия проект на нормативен акт е да се постигне съответствие на Наредбата със съответните норми от по-висока степен, като при това се съобразяват рамките на нормотворческата компетентност на общинския съвет относно приемането на нормативни правила за регулиране на конкретните обществени отношения. Целта е да се постигне съответствие със приложимите разпоредби на Закона за движение по пътищата. Цел на проекта на нормативен акт е и приемането на съответни изменения, които да осигурят правна рамка за индивидуализиране на ИЕПС, както и контрол при тяхното използване.
3. Финансови и други средства, необходими за изменението на Наредба № 1 за осигуряване и спазване на обществения ред, безопасността на движението и чистотата на Община Симитли: 

Проектът на предлаганата Наредба не изисква допълнителни финансови средства, които да осигуряват изпълнението на дейностите по нейното прилагане.
4. Очаквани резултати от изменение на Наредба № 1 за осигуряване и спазване на обществения ред, безопасността на движението и чистотата на Община Симитли:

Като резултат от прилагането на новата нормативна уредба се очаква да се постигне повишаване на дисциплината на водачите на индивидуални електрически превозни средства и осигуряване на гаранции за безопасност на всички участници в движението при спазване на приетите правила.
5. Анализ на съответствие с правото на Европейския съюз.

Проектът на Наредба за изменение и допълнение на Наредбата за обществения ред при използване на превозни средства и общи площи на територията на община Симитли е съобразен и не противоречи на действащото законодателство и правото на Европейския съюз. 

